Diari Oficial de la Generalitat Valenciana


Sumari del DOGV 3524, del 24-06-1999 (1999/5907)

ORDRE de 10 de juny de 1999, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars d'autorització d'àrea de prestació conjunta de la Comunitat Valenciana, per a la instal·lació, en els seus vehicles, de mampares de seguretat o d'equips i elements de posicionament global per satèl·lit (GPS).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3524

Data del DOGV
:   24-06-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/5907


Data del document
:   10-06-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

 Descriptors 

:   * transport de viatgers
    * taxi
    * dispositiu de seguretat
    * empresa de transport
    * transportista
    * suport econòmic

ORDRE de 10 de juny de 1999, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars d'autorització d'àrea de prestació conjunta de la Comunitat Valenciana, per a la instal·lació, en els seus vehicles, de mampares de seguretat o d'equips i elements de posicionament global per satèl·lit (GPS). [1999/X5907]
  
El Decret 18/1985, de 23 de febrer, del Consell de la Generalitat Valenciana, sobre la creació d'Àrees de Prestació Conjunta per als serveis de transport públic de viatgers en automòbils de turisme, facultà el conseller d'Obres Públiques, Urbanisme i Transports per a la creació, la delimitació i l'ordenació, dins del territori de la Comunitat Valenciana, d'Àrees de Prestació Conjunta per als serveis de transport públic supramunicipals de viatgers en automòbils de turisme. L'article sisé permet a la Conselleria d'Obres Públiques, Urbanisme i Transports la realització de les funcions de regulació i d'ordenació del servei que resulten necessàries per a l'establiment de les àrees, i la disposició final primera obri la possibilitat que la Conselleria dicte normes i instruccions complementàries per al desenvolupament i el compliment del contingut del citat decret.
  
Les Àrees de Prestació Conjunta de València, Castelló i Alacant van ser creades, respectivament, per les ordres de 29 de gener de 1986, 15 de juliol de 1991 i 12 de juliol de 1994, totes aquestes del conseller d'Obres Públiques, Urbanisme i Transports.
  
Una vegada creades les citades àrees, un dels objectius permanents de la Conselleria és la consecució i el manteniment del major grau possible de qualitat i seguretat en la prestació del servei de transport públic de viatgers en automòbils de turisme (autotaxis). En aquesta finalitat, s'han abordat ja algunes actuacions com ho va ser l'Ordre d'1 de juny de 1998, sobre la instal·lació de mampares de seguretat en els vehicles d'autotaxi.
  
Les actuals tecnologies permeten un increment dels referits nivells de qualitat i seguretat en el transport públic de viatgers en automòbils de turisme, i que han aparegut en el mercat sofisticats sistemes de localització, control i comunicacions que permeten una major eficàcia tant en la gestió de flotes (localització de vehicles) com en la lluita contra els marges d'inseguretat inherents a l'activitat de conducció de taxis (connexió amb xarxes o centrals d'alarma)
  
Ja que aquests sistemes encara tenen un elevat cost econòmic, s'ha considerat oportú l'habilitació d'ajudes públiques a la inversió necessària per a la instal·lació en els vehicles d'autotaxi dels equips i els elements tecnològics necessaris de posicionament global per satèl·lit (GPS). També s'ha considerat oportú incloure la possibilitat de subvencionar alternativament i a petició de l'interessades mampares de seguretat, com ja es va fer durant el 1998.
  
Per tot això, tenint en compte allò que s'ha disposat en el citat Decret 18/1985, l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em confereix l'article 35 de la Llei 5/1983, de 30 de desembre, de Govern Valencià, i l'article 7 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte, règim i finançament
  
1. És objecte de la present ordre l'atorgament d'ajudes econòmiques per a la instal·lació de mampares de seguretat o d'equips i elements de posicionament global per satèl·lit (GPS) en els vehicles de taxi de les Àrees de Prestació Conjunta de la Comunitat Valenciana.
  
2. El règim de les ajudes serà el determinat en els articles següents.
  
3. Per a l'exercici de 1999, i de conformitat amb allò que s'ha establit en la Llei 11/1998, de 29 de desembre, de pressupostos de la Generalitat Valenciana per a l'exercici de 1999, les ajudes previstes en la present ordre es finançaran a càrrec del crèdit contingut en el programa 513.30, Millora de la qualitat dels serveis de transport, línia 702//99 del capítol VII dels pressupostos corresponents a la Conselleria d'Obres Públiques, Urbanisme i Transports, amb un import global de 54.551.591 de PTA (quinze milions de pessetes), equivalents a 90.151,82 euros (noranta mil cent cinquanta-un euros i vuitanta-dos cèntims) que podrà ser ampliat en cas d'existència de disponibilitats pressupostàries.
  
Article 2. Beneficiaris
  
Podran ser beneficiaris d'aquestes ajudes les persones físiques o jurídiques titulars d'autoritzacions de taxi de les Àrees de Prestació Conjunta de la Comunitat Valenciana que instal·len en els seus vehicles d'autotaxi mampares de seguretat o equips i elements de posicionament global per satèl·lit (GPS), amb connexió a una central de ràdio-telèfon o d'alarmes, des de l'1 de gener de 1999.
  
Article 3. Requisits
  
1. Els qui opten per ser beneficiaris de les ajudes hauran d'acreditar que es troben al corrent de les seues obligacions tributàries i de la Seguretat Social en relació amb el moment de l'atorgament, en virtut de l'Ordre de 30 de maig de 1996, de la Conselleria d'Economia i Hisenda (actualment Economia Hisenda i Administració Pública), sobre la forma d'acreditar, pels beneficiaris de subvencions, l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana. Així mateix, no hauran de tindre pendent el pagament de cap sanció per incompliment de la legislació sobre el transport.
  
2. Els beneficiaris de les ajudes estaran obligats, en qualsevol moment, a facilitar tota informació que els requerisca la Direcció General de Transports, i a sotmetre's a qualsevol actuació de control i verificació de l'ocupació i ús de les ajudes atorgades.
  
Article 4. Sol·licituds, documentació i terminis
  
1. Les sol·licituds d'ajuda previstes en la present ordre s'hauran d'efectuar mitjançant instància formalitzada, d'acord amb el model que s'adjunta a aquesta l'ordre, dirigides al conseller d'Obres Públiques, Urbanisme i Transports, i que només podran d'optar a una de les modalitats d'ajudes.
  
2. Les dites sol·licituds, junt amb la corresponent documentació, s'hauran de presentar, en el termini de 30 dies comptats a partir de l'endemà de la publicació de la present ordre en el Diari Oficial de la Generalitat Valenciana, en el registre d'entrada de la Conselleria d'Obres Públiques, Urbanisme i Transports, o en els dels serveis territorials de Transports de Castelló o Alacant, sense perjuí d'allò que s'ha disposat en l'article 38.4 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. A la sol·licitud s'hauran d'adjuntar els documents següents:
  
a) Còpia compulsada del document nacional d'identitat o passaport vigent i del número d'identificació fiscal. Si es tractara de persona jurídica, còpia compulsada del codi d'identificació fiscal, còpia autoritzada del document de constitució i justificació de la inscripció en el Registre Mercantil o en aquell que corresponga i poders de representació compulsats de la persona que represente l'empresa.
  
b) Factura proforma o pressupost justificatiu de la completa instal·lació dels equips i els elements necessaris, desglossat per conceptes (mà d'obra, IVA, etc.), i s'haurà d'especificar el model i les característiques de l'equip.
  
c) Còpia compulsada de l'autorització vigent de taxi de l'àrea corresponent.
  
d) Compromís d'estar connectat directament amb una empresa o una associació legalment constituïda amb fins de gestió de servei de taxi a través de telefonada, o amb una central d'una empresa de seguretat d'alarmes.
  
Aquest compromís ha d'anar acompanyat d'un certificat de l'empresa corresponent que acredite que posseeix la infraestructura organitzativa i tecnològica per a gestionar l'ús del sistema GPS.
  
e) Còpia compulsada del permís de circulació del vehicle.
  
f) Quant a l'acreditació de trobar-se al corrent en el compliment de les obligacions tributàries i de la Seguretat Social:
  
- Certificat expedit per l'òrgan estatal competent de l'administració tributària
  
- Certificat expedit per l'òrgan competent de la Seguretat Social
  
- Certificat expedit per l'òrgan competent de la Conselleria d'Economia i Hisenda de la Generalitat Valenciana
  
Les referides autoritzacions hauran de ser positives o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició. No obstant això, si hagueren caducat abans de la proposta de resolució de concessió, el beneficiari proposat haurà de presentar un certificat actualitzat.
  
- Alta o últim rebut de l'Impost d'Activitats Econòmiques.
  
- No obstant això, quan l'empresa no estiga obligada a presentar declaracions o documents relatius a obligacions tributàries i de Seguretat Social, s'acreditarà aquesta circumstància mitjançant declaració responsable.
  
Article 5. Quantia
  
L'adquisició i la instal·lació de mampares de seguretat o equip de localització de posicionament global per satèl·lit (GPS) serà subvencionada al 75% del cost total de la inversió, amb un límit màxim de 120.000 PTA (cent vint mil pessetes) equivalents a 721 euros i 21 cèntims, per instal·lació.
  
Article 6. Criteri d'atorgament de les subvencions
  
Les ajudes econòmiques seran atorgades sempre que es complisquen els requisit establits en la present ordre i es prendran en consideració com a criteri d'atorgament el de la data de sol·licitud de l'ajuda, fins que s'esgote la consignació pressupostària. Així mateix, tindran preferència les sol·licituds referides a autoritzacions o llicències que no hagen gaudit d'ajudes anteriors per instal·lació de mampares.
  
Article 7. Proposta de resolució i atorgament
  
L'examen i la valoració dels expedients de sol·licitud de les ajudes correspon a la Direcció General de Transports, la qual, a la vista de les sol·licituds presentades, elaborarà les propostes motivades per a l'atorgament o denegació de les ajudes, després de l'estudi previ, la fixació d'admissibilitats i les quanties i es tindran en compte els criteris de valoració establits en la present ordre. Les propostes de resolució seran elevada el conseller d'Obres Públiques, Urbanisme i Transports, per a la seua resolució definitiva que, en el cas d'atorgament d'ajuda, expressarà amb exactitud la quantia.
  
Article 8. Justificació de la despesa i el pagament de les subvencions
  
Una vegada notificades les resolucions d'atorgament i després del cobrament previ d'aquestes pels beneficiaris, aquests hauran de justificar la despesa efectivament realitzada en el termini de dos mesos des de la citada notificació, i hauran d'aportar per a això la documentació següent:
  
a) Factura del pagament de la instal·lació de l'equip i els elements constitutius del sistema de localització per satèl·lit (GPS) o de la mampara de seguretat.
  
b) Certificat o justificant acreditatiu de l'homologació de la Inspecció Tècnica de Vehicles.
  
c) Contracte que justifique la seua connexió amb una central de ràdio-telèfon o d'alarmes.
  
d) Declaració responsable en la qual s'especifiquen les ajudes o els finançaments públics o privats obtinguts o sol·licitats per a aquesta finalitat, així com la submissió a control i comprovació per part de l'administració de l'efectiva instal·lació i manteniment de tota la instal·lació.
  
L'import de les subvencions o de les ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de l'actuació que desenvolupe el beneficiari en la instal·lació del corresponent equip i elements del sistema de localització per satèl·lit (GPS).
  
e) Dades de domiciliació bancària.
  
Una vegada rebuda en temps i forma la documentació referida per l'administració, i després de les oportunes comprovacions, es procedirà al pagament de l'ajuda.
  
Article 9. Obligacions dels beneficiaris
  
Els beneficiaris de les ajudes estaran obligats a:
  
a) Mantindre en ús l'equip i els elements instal·lats en el vehicle durant un període mínim i continuat de sis anys (annex I). En cas contrari, es procedirà a la devolució de la part proporcional de l'ajuda. El control d'aquesta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en els quals haurà de quedar sempre garantit el compliment del compromís.
  
b) Facilitar qualsevol dada o document que la Direcció General de Transports considere necessari demanar per a un coneixement exacte i veraç del compliment dels objectius i dels fins de la present ordre, d'acord amb el contingut del punt 2 de l'article tercer (annex I).
  
c) No tindre pendent cap sanció definitiva per incompliment de la legislació del transport, així com posar en coneixement de la Direcció General de Transports qualsevol ajuda o subvenció que reben per a la mateixa finalitat, d'altres administracions o entitats públiques o privades (annex I), tal com es desprén del punt 1 de l'article tercer i lletra d) de l'article vuité.
  
d) Comunicar a la Direcció General de Transports de la Conselleria d'Obres Públiques, Urbanisme i Transports qualsevol canvi respecte al contracte de connexió del sistema GPS (annex I).
  
Article 10. Revocació de la subvenció
  
1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció, en el cas que es verifique l'obtenció de les ajudes sense haver complit les condicions requerides derivades de la present ordre i la legislació vigent.
  
2. A l'efecte, es podrà incoar, per l'òrgan competent per a la concessió de les ajudes, el corresponent expedient, que podrà finalitzar, si és procedent, amb la resolució de la subvenció, l'obligació de reintegrament de les ajudes concedides i els interessos de demora.
  
DISPOSICIÓ FINAL
  
Es faculta el director general de Transports per a dictar les disposicions i adoptar les mesures que es considere oportunes per al desenvolupament i l'aplicació d'allò que s'ha disposat en la present ordre.
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 10 de juny de 1999
  
El conseller d'Obres Públiques, Urbanisme i Transports